ยูเครนเผยรัสเซียระดมโจมตี 'ดอแนตสก์' หนักหน่วง เสียชีวิตเพิ่มหลายราย 
Moscow’s forces push into Donetsk province after Putin declares victory in neighboring Luhansk  
พาวโล คีรีเลนโก เจ้าหน้าที่ทหารแห่งดอแนตสก์ กล่าวกับสื่อของยูเครนว่า "รัสเซียเปลี่ยนภูมิภาคดอแนตสก์ทั้งหมดให้กลายเป็นสมรภูมิเดือดซึ่งอันตรายเกินไปสำหรับประชาชนที่จะอยู่ที่นี่" พร้อมขอร้องให้ประชาชนทุกคนอพยพออกจากพื้นที่นี้โดยเร็ว ขณะนี้ รัสเซียสามารถครอบครองเขตปกครองดอแนตสก์ไว้ได้แล้วราว 55% หลังจากที่เพิ่งประกาศยึดครองเขตลูฮันสก์สำเร็จเมื่อไม่กี่วันก่อน โดยทั้งสองเขตปกครองนี้ คือ พื้นที่หลักของแคว้นดอนบาสทางภาคตะวันออกของยูเครน เจ้าหน้าที่ทหารดอแนตสก์ระบุว่า ขณะนี้มีประชาชนที่ยังคงติดอยู่ในดอแนตสก์อีกราว 340,000 จากจำนวนเกือบ 1.7 ล้านคนในช่วงก่อนเริ่มสงคราม ซึ่งประชาชนจำนวนมากยังคงยืนกรานไม่หลบหนีออกไปจากเขตปกครองนี้ ที่เมืองสโลเวียนสก์ ซึ่งถูกโจมตีด้วยปืนใหญ่อย่างหนักหน่วงในช่วงไม่กี่วันที่ผ่านมา คาดว่า ขณะนี้เหลือประชากรในเมืองอยู่ราว 23,000 คน โดยทางนายกเทศมนตรีเมืองนี้กล่าวว่า กำลังเร่งอพยพประชาชนส่วนที่เหลือออกจากเมือง โดยจะมีการเพิ่มจำนวนขบวนรถไฟสำหรับขนส่งชาวเมืองด้วย เจ้าหน้าที่ยูเครนเปิดเผยว่า การโจมตีของรัสเซียเมื่อวันอังคารได้ทำให้พลเมืองเสียชีวิตอย่างน้อย 8 คน บาดเจ็บ 25 คน ส่วนทางกลุ่มแบ่งแยกดินแดนที่สนับสนุนรัสเซียรายงานว่า การโจมตีของทหารยูเครนได้สังหารพลเมืองไป 4 คน ขณะเดียวกัน เซอร์ฮีย์ ฮายดาย ผู้ว่าการเขตปกครองลูฮันสก์ กล่าวปฏิเสธรายงานที่ว่า รัสเซียสามารถยึดครองลูฮันสก์ไว้ได้ทั้งหมดแล้ว โดยเขายืนยันว่า ทหารยูเครนยังคงปักหลักต่อสู้กองทัพรัสเซียบริเวณหมู่บ้านต่าง ๆ รอบเมืองลีซีแชนสก์ หลังจากที่มีรายงานว่า ทหารยูเครนถอนกำลังออกไปจากเมืองดังกล่าวเมื่อวันอาทิตย์ ผู้ว่าฯ ฮายดาย กล่าวหาทหารรัสเซียด้วยว่า "เผาและทำลายทุกอย่างในทุกพื้นที่ที่ผ่านไป" และคาดว่าขณะนี้มีประชาชนยูเครนติดค้างอยู่ในเมืองลีซีแชนสก์ราว 15,000 คน และอีกราว 8,000 คนที่อยู่ในเมืองเซเวโรดอแนตสก์ ที่ซึ่งรัสเซียสามารถยึดครองได้เมื่อเดือนที่แล้ว